Jonas sê in sy referaat dat museums as kulturele instellings, en uitbeeldings soos monumente, as openbare spasies van gesag beskou word: “Die rol en invloed van hierdie openbare spasies in die vorming van ’n vorige Suid-Afrikaanse identiteit het in die onlangse verlede onder die soeklig gekom. Universiteitstudente se veldtogte soos #Rhodesmustfall het ’n nuwe era ingelei waarin instellings soos die ATM deeglik ondersoek moet instel na die gronde vir ons bestaan en mandaat.
Jonas plaas in sy referaat die ontwikkeling van die instelling in konteks met die sosio-ekonomiese agtergrond van hierdie tydperk deur uit te wys hoe die ontwikkelingstrategieë by die Afrikaner-nasionalistiese agenda ingepas het en hoe die instelling deur sy aktiwiteite ’n wit identiteit gebaseer op ’n algemene verlede geskep het.
“Die ATM se strategiese plan kan die instelling help om relevant te bly, om bagasie en dekonstruksie van die verlede aan te spreek en om ’n liefde en waardering vir die inklusiewe geskiedenis van Afrikaans onder sy diverse gebruikers in ’n multi-kulturele omgewing te kweek,” sê Jonas.
Een van die hoofdoelwitte van die werskwinkel is ’n beplande museum van Europese stemme in die vorm van ’n rondreisende museum, ’n webportaal en/of ’n ‘museo diffuso’ (netwerk-museum).